ชี้แจง นายกรัฐมนตรีถือขวดวัคซีนโควิด-19 ไม่ใช่ของจริง เป็นขวดประกอบให้สื่อมวลชนถ่ายภาพเท่านั้น
นางสาวไตรศุลี ไตรสรณกุล รองโฆษกประจำสำนักนายกรัฐมนตรี ชี้แจงกรณีโซเชียลมีเดีย วิพากษ์วิจารณ์ภาพนายกรัฐมนตรีพร้อมคณะรัฐมนตรี ที่เกี่ยวข้องถือขวดวัคซีนโควิด-19 Sinovac ประกอบ เพื่อให้สื่อมวลชนถ่ายภาพ ในพิธีรับมอบวัคซีนที่มาจากสาธารณรัฐประชาชนจีน เมื่อช่วงเช้าของวันนี้ 24 กุมภาพันธ์ 2564 ณ ท่าอากาศยานสุวรรณภูมินั้น ภาพขวดวัคซีนดังกล่าว เป็นเพียงตัวอย่างที่ใช้ประกอบการถ่ายภาพประชาสัมพันธ์เท่านั้น แต่วัคซีนจริงได้มีการนำวัคซีนไปจัดเก็บในพื้นที่และอุณหภูมิที่ได้มาตรฐานทันทีที่มาถึงประเทศไทย โดยหลังพิธีรับรอบจะได้มีการนำไปจัดเก็บ ณ คลังองค์การเภสัชกรรม อาคารศรีเพชร บริษัท DKSH (ประเทศไทย) จำกัด เพื่อรอการกระจายไปยังกลุ่มประชาชนและพื้นที่เป้าหมายตามนโยบายของ ศบค. ต่อไป